Erwerdigen grut und wes ik gudes vormach. Leve here, here voget, ju si to wetende also umme den bref, den gi her Turder sanden, den hebbe ik em vort na geschicket, wente he nu to desser tiit nicht to hus en is, und he is getogen to deme koninge, und ik vormode nu siner nicht weder tuschen diit und sancta Johannes dage, men ik hopes to Gode, up de tiit is he jo wiisliken to Wiiborch weder. Item so si ju to wetende, dat her Turder mi to unboden heeft, dat dar volk in der see is van allen landen to hope vorgadert und menen den vrede to breken, den gi und wi mit den Russen bunden hebben. Wes gi dar van vornemen oft vreschen, des bidde ik ju, dat gi mi dat umbeden willen, des geliken wil ik gerne weder. God almechtich beware ju gesunt to langer tiit, und wes ik weit dat ju leef is, dat do ik gerne. Gescreven to Wiiborch des middewekens vor pinxstedage. Cristeyerne Nickelssoen, ridder. Adress: Deme erwerdigen heren vogede to der Narwe mit werdicheit sal dese bref.